Úradný vestník C 258 , 09/09/2000 S. 0005 - 0005



Zmeny a doplnky k usmerneniam o štátnej pomoci s regionálnym zameraním (2000/C 258/06) (Text s významom pre EHP) Body 3.10.4, 4.15, 4.16 a 4.17 usmernení o štátnej pomoci s regionálnym zameraním [1] sa týmto nahradzujú nasledujúcim textom: "3.10.4 Regióny s malou hustotou obyvateľstva a regióny s okrajovou polohou: - v rámci hornej hranice každého členského štátu podľa bodu 3.9 môžu uvedenú odchýlku využiť aj oblasti s hustotou obyvateľstva menšou než 12,5 obyvateľov na štvorcový kilometer19 a oblasti s okrajovou polohou. Príspevok na prevádzku 4.15. Regionálna pomoc zameraná na zníženie bežných výdavkov podniku (príspevkov na prevádzku) sa v zásade zakazuje. Výnimočne sa však také príspevky môžu poskytnúť v oblastiach, na ktoré sa vzťahuje odchýlka podľa článku 87 ods. 3 písm. a) [2] zmluvy, ak na to oprávňuje ich prispenie k regionálnemu rozvoju a ich povaha a ak je ich výška primeraná nevýhodám, ktoré sa snaží vyrovnať (36). Členské štáty sú povinné preukázať jestvovanie a rozsah takých nevýhod. Príspevky na prevádzku musia byť časovo obmedzené a postupne znižované. 4.16. Výnimočne sa môžu príspevky na prevádzku povoliť, aj keď nie sú splnené podmienky ich postupného znižovania a časového obmedzenia, a to za nasledujúcich predpokladov: 4.16.1. V okrajových oblastiach, na ktoré sa vzťahuje oslobodenie podľa článku 87 ods. 3 písm. a) a c) zmluvy a v oblastiach s malou hustotou obyvateľstva, na ktoré sa vzťahuje výnimka buď podľa článku 87 ods. 3 písm. a), alebo podľa článku 87 ods. 3 písm. c), a to v súlade s kritériom hustoty obyvateľstva uvedeným v bode 3.10.4, môžu sa na čiastočné vyrovnanie zvýšených dopravných nákladov (37) pri dodržaní osobitných podmienok (38) povoliť výnimky aj vtedy, keď nie sú splnené podmienky postupného znižovania a časového obmedzenia. Členský štát musí také zvýšené dopravné náklady preukázať a vymedziť ich hodnotu. 4.16.2. Okrem toho sa príspevky môžu povoliť v okrajových oblastiach, na ktoré sa vzťahuje výnimka podľa článku 87 ods. 3 písm. a) a c) zmluvy, aj keď nie sú splnené podmienky postupného znižovania a časového obmedzenia, pokiaľ vyrovnávajú zvýšené náklady vznikajúce pri hospodárskej činnosti v dôsledku faktorov, uvedených v článku 299 ods. 2 Zmluvy o ES, ktoré ako trvalé danosti a v ich vzájomnej súčinnosti podstatne zabraňujú rozvoju týchto oblastí (odľahlosť, ostrovná poloha, nepatrná veľkosť, ťažké povrchové a podnebné podmienky a hospodárska závislosť na úzkom výrobnom sortimente). Členský štát musí vymedziť hodnotu týchto zvýšených nákladov a preukázať súvislosť s faktormi uvedenými v článku 299 ods. 2. Požadovaná pomoc musí byť oprávnená na základe jej prispenia k regionálnemu rozvoju a jej povahe a jej výška musí byť primeraná vyrovnávaným zvýšeným nákladom. Výška vyrovnania zvýšených nákladov sa posúdi aj s prihliadnutím na úroveň rozvoja príslušnej oblasti. Komisia schváli tieto príspevky na obdobie, ktoré trvá najneskôr do uplynutia doby platnosti podporných národných regionálnych máp, účinných v čase schválenia programu zo strany Komisie, aby sa na základe pravidelného nového prehodnotenia ich výšky zabezpečilo, že z hľadiska situácie príslušnej oblasti prinášajú dlhodobý úžitok. 4.17. Príspevky na prevádzku zamerané na podporu vývozov (39) medzi členskými štátmi sa nepovoľujú." Tieto zmeny a doplnky uplatní Komisia od okamihu oznámenia rozhodnutia členským štátom na nové oznámenia o štátnej pomoci a na tie oznámenia, o ktorých k tomuto okamihu ešte nerozhodla. Každý "neoprávnený príspevok" v zmysle článku 1 písm. f) nariadenia Rady (ES) č. 659/1999 [3] sa zhodnotí podľa pravidiel a usmernení, platných v čase poskytnutia príspevkov. [1] Ú. v. ES C 74, 10.3.1998, s. 9. [2] Nové číslovanie podľa Zmluvy z Amsterdamu. [3] Ú. v. ES L 83, 27.3.1999, s. 1. --------------------------------------------------